Nicholas Winton

**Nicholas George Winton** (født **Wertheim**; 1909–2015) var en britisk aksjemegler som organiserte redningen av 669 barn, de fleste jødiske, fra Tsjekkoslovakia rett før andre verdenskrig. I britisk presse ble han omtalt som «den britiske Schindler». Winton snakket ikke om redningsaksjonen etter krigen inntil hans kone 50 år senere kom over en utklippsbok med navn og bilder av barna.

## Bakgrunn
Nicholas George Winton ble født 19. mai 1909 i Hampstead i London. Foreldrene var tyske av jødiske bakgrunn og flyttet til Storbritannia før Nicholas ble født. De endret etternavn og konverterte til kristendom. Nicholas Winton ble døpt i den anglikanske kirke. Han arbeidet ved Behrens Bank (Hamburg), Wassermanns Bank (Berlin) og Banque Nationale de Crédit (Paris). Fra 1931 var han aksjemegler i London. Han snakket flytende fransk og tysk. Etter krigen arbeidet han blant for flyktningorganisasjoner og veldedige organisasjoner innenfor psykisk helse. Han arbeidet en periode for International Bank (Paris) som finansierte gjenreising av krigsherjede land. Som pensjonist arbeidet han blant med innsamling av penger til veldedige tiltak. Han døde 1. juli 2015 i Slough, Berkshire.

## Barnetransporten

Senhøstes 1938 planla Winton å dra til Sveits på skiferie. Han bestemte seg i stedet for å reise til Tsjekkoslovakia, som da var delvis okkupert av Nazi-Tyskland etter Münchenavtalen, for å hjelpe British Committee for Refugees from Czechoslovakia. Etter krystallnatten slapp britiske myndigheter inn flyktninger under 17 år dersom de hadde et sted å bo og £50 som garanti for eventuell retur. Refugee Children’s Movement in Britain hadde utsendinger i Tyskland og Østerrike som hjalp omkring 10.000 jødiske barn over til Storbritannia. Det var ingen tilsvarende aksjon på gang i Tsjekkoslovakia.

Winton etablerte på egen hånd en organisasjon for å hjelpe jødiske barn ut av Tsjekkoslovakia. Den første transporten gikk med fly fra Praha 14. mars 1939, dagen før Tyskland tok kontroll over hele Bøhmen-Mähren. Andre barn ble sendt med tog gjennom Tyskland og Nederland. Wintons arbeid besto blant annet av å skaffe vertsfamilier for barna i Storbritannia, og han publiserte bilder og appeller i britiske aviser. Winton og hans medhjelpere skaffet midler, bestakk Gestapo og tjenestemenn ved jernbanen, forfalsket reisedokumenter og organiserte transport med jernbane. I Tsjekkoslovakia ble mye av arbeidet utført av Doreen Warriner og Trevor Chadwick, som begge tok en personlig risiko. 

Mange av foreldrene til de 669 barna som ble reddet, forsvant i Auschwitz. Den siste gruppen på 250 barn skulle reise fra Praha i 1. september 1939, men tyske styrker invaderte Polen den dagen. Samtlige grenser ble da stengt og alle i den siste gruppen antas å ha endt opp i Auschwitz eller andre konsentrasjonsleire. To av disse 250 barna overlevde krigen. Han uttalte selv at han kunne ha reddet 2000 flere om USA hadde tatt i mot dem. Av de 669 har mange ikke blitt identifisert; ifølge BBC har 370 ikke vært mulig å oppspore og trolig er eller var disse ikke klar over hvordan de overlevde krigen.

Kjente personer fra Wintons barnetransport:
*Alf Dubs, Baron Dubs (født 1932), politiker (Labour), medlem av Overhuset og tidligere medlem av Underhuset. Dubs støttet i 2016 en endring av britisk innvandrings-/asylregler slik at enslige mindreårige skulle få trygg innreise til Storbritannia. Camerons regjering endret bestemmelsene etter initiativ fra Dubs. Dubs har i mange år arbeidet for bedre betingelser for flyktninger. Dubs visste ikke hvem som hadde organisert redningen av ham og de andre barna før han så Winton på BBCs program i 1988.
*Heini Halberstam (1926-2014), matematiker
*Karel Reisz (1926-2002), filmskaper
*Leslie Brent (1925-2019) professor i immunologi
*Gerda Mayer (1927-2021) poet
*Milena Grenfell-Baines (født 1929)

## Utmerkelser og ettermæle

Winton ble i 1983 tatt opp i den britiske imperieordenen (MBE). I 1988 var han gjest i BBC-programmet *That's Life!* (et program som vanligvis hadde lettsindig underholdning). Han ble forbløffet da flere rader blant publikum i salen, viste seg å være barn han hadde reddet. I en klassisk scene sa programlederen "Can I ask, is there anyone in our audience tonight who owes their life to Nicholas Winton? If so, could you stand up please?" hvorpå alle rundt Winton reiste seg. 

Han ble utnevnt til ridder i 2002 som anerkjennelse for innsatsen med å redde barn ut av Tsjekkoslovakia. På sin 105-årsdag ble han tildelt Den hvite løves orden, Tsjekkias høyeste utmerkelse. I1998 mottok han Thomas Masaryk-ordenen av Václav Havel; Winston Churchill ble posthumt tildelt samme utmerkelse samtidig. Han mottok i 2013 Wallenbergmedaljen som deles ut til minne om Raoul Wallenberg.

Det er minnesmerker over Winton og barnetransporten på jernbanestasjonene i Maidenhead og i Praha. I 2025 ble det satt opp en minneplakett ved siden av statuen av Winton i Maidenhead.

I 2023 kom filmen *One Life* (regissert av James Hawes) om Winton med Anthony Hopkins som den aldrende Winton og Johnny Flynn som den unge. Den kjente scenen fra BBCs program i 1988 ble spilt inn med etterkommere av barna Winton reddet som statister.

## Referanser


## Eksterne lenker
* 
*